Programmas īstenošanā atspoguļojas dalībvalstu un Komisijas apņemšanās aizsargāt euro pret viltošanu. Ekspertu grupas euro viltošanas jautājumos (ECEG) sanāksmēs noritējušo diskusiju par daudzgadu stratēģiju rezultātā 2020. gadā bija iespējams piešķirt 99,56 % no kopējiem budžeta līdzekļiem. Programmas laikā bija paredzēts finansēt kopumā 9 projektus. Atbildot uz dalībvalstu kompetento iestāžu iesniegtajiem pieteikumiem, kopā tika sekmīgi piešķirtas septiņas dotācijas, kas ir mazāk nekā 2019. gadā piešķirtās desmit dotācijas. Vienam pieteikumam, kas tika iesniegts otrajā termiņā, dotācija netika piešķirta, jo tajā nebija izpildīti atbilstības kritēriji. Turklāt tika finansēti divi Komisijas pasākumi, no kuriem viens bija jāatceļ Covid-19 situācijas dēļ, bet otrs ir saistības, lai segtu izmaksas par nākotnes programmas “Perikls IV” (2021–2027) iekļaušanu rīkā “e-dotācijas”, kas ir pilnīgi elektroniska (bez papīra izmantošanas) dotāciju pārvaldības sistēma.

Programmas īstenošanai 2020. gadā atvēlētais gada budžets bija 1 100 000 EUR, ko piešķīra no Eiropas Savienības 2020. gada vispārējā budžeta pozīcijas 01.020400. Kopumā 2020. gadā tika piešķirti 1 095 203 EUR. Programmu īsteno ar līdzfinansētiem pasākumiem (dotācijas), ko rīko dalībvalstu kompetentās iestādes, un ar “Komisijas pasākumiem”, ko tieši rīko Komisija. Lai papildus atbalstītu dalībvalstu pasākumu īstenošanu, 2020. gadā 121 046 EUR tika pārvietoti no Komisijas pasākumu budžeta uz dotāciju budžetu.

Pasaules mēroga Covid-19 pandēmija un ar to saistītie sociālās distancēšanās un ceļošanas ierobežojumi ir būtiski ietekmējuši programmas “Perikls” īstenošanu 2020. gadā. “Perikls” veicina transnacionālu un pārrobežu sadarbību starp centrālo banku un tiesībaizsardzības iestādēm ES, kā arī starptautiskā līmenī, lai pasaules mērogā nodrošinātu euro aizsardzību pret viltošanu. Programmu īsteno galvenokārt ar tādiem pasākumiem kā konferences, tehnisko mācību kursi un darbinieku apmaiņas, iesaistot plašu dalībnieku loku no ES dalībvalstīm un trešām valstīm, un ņemot vērā jautājumu sensitīvo un tehnisko raksturu, galvenokārt paredzēts, ka dalībnieki tajos piedalīsies klātienē un šajā saistībā viņiem tiks atlīdzināti ceļa, izmitināšanas, norises vietas un uzturēšanās izdevumi. Ierobežojumi attiecībā uz ceļošanu un pulcēšanos klātienē, kas no 2020. gada marta tika noteikti pandēmijas dēļ, nozīmēja, ka šo pasākumu droša īstenošana vairs nebija iespējama, tāpēc gandrīz visi pasākumi tika pārcelti uz 2021. gadu. Tādējādi joprojām ir jāveic lielākā daļa šajā ziņojumā minēto pasākumu. Ciktāl tas iespējams un vajadzīgs pandēmijas attīstības dēļ, dažus plānotos pasākumus var pārveidot par digitālajiem vai hibrīdpasākumiem.

Programma “Perikls 2020” (turpmāk “Programma”) ir apmaiņas, atbalsta un mācību programma euro aizsardzībai pret viltošanu. Tā aizstāj 2001. gadā izveidoto programmu “Perikls”, kas darbojās no 2002. līdz 2013. gadam. Programma tika izveidota ar Eiropas Parlamenta un Padomes Regulu (ES) Nr. 331/2014 (2014. gada 11. marts). Ar Padomes Regulu (ES) 2015/768 (2015. gada 11. maijs) tās piemērošana tika attiecināta arī uz neiesaistītajām dalībvalstīm. Regulā (ES) Nr. 331/2014 ir noteikts, ka Programma būs spēkā līdz 2020. gada 31. decembrim. Regulas 13. panta 3. punktā Komisijai ir noteikta prasība katru gadu sniegt Eiropas Parlamentam un Padomei informāciju par Programmas rezultātiem. Ar šo gada ziņojumu minētā prasība tiek izpildīta attiecībā uz 2020. gadu.

Vērts atzīmēt, ka Francija, Itālija un Spānija, kas ir euro viltošanas visvairāk skartās dalībvalstis, arī šajā gadā saņēma programmas “Perikls” dotācijas. Turklāt programmas laikā 2020. gadā dotācijas ir saņēmusi arī Nīderlande un Rumānija. Īpaši jāizceļ tas, ka programmā “Perikls 2020” pieteikumu pirmoreiz iesniedza Nīderlandes policija, kas liecina, ka programmas līdzekļu saņemšanai piesakās aizvien vairāk kompetentu valsts iestāžu. Visi to centieni uzlabo euro aizsardzību, kas nāk par labu visām pārējām dalībvalstīm.

2020. gadā līdzekļi tika piešķirti vairākiem pasākumiem, proti, divām konferencēm, divām tehniskajām mācībām, divām darbinieku apmaiņām, vienam pētījumam un “E-dotācijas” migrācijas projektam. Paredzēts, ka pasākumi notiek gan ES, gan ārpus tās atkarībā no konkrētajām vajadzībām, kas ir saistītas ar euro aizsardzību pret viltošanu. Kopš programmas sākuma ir nostiprināta reģionālā pieeja, īstenojot pasākumus, kuros iesaistīti tie pasaules reģioni, kas ir īpaši svarīgi cīņā pret viltošanu. 2020. gadā dotācijas tika piešķirtas pasākumiem, kas notiks Latīņamerikā (ja ar pandēmiju saistīto ierobežojumu dēļ būs iespējams, Spānija organizēs mācību semināru Urugvajā, iesaistot dalībniekus no 19 Latīņamerikas valstīm) un Dienvidaustrumeiropā (ja ar pandēmiju saistīto ierobežojumu dēļ būs iespējams, Rumānija Bukarestē organizēs trīs dienu konferenci, kurā piedalīsies pārstāvji no 13 valstīm, tostarp gan ES dalībvalstīm, gan reģiona valstīm).

Turpmāka informācija par to dalībnieku izcelsmi un profesionālo pieredzi, kuriem paredzēts piedalīties programmas 2020. gada saistībās, tiks sniegta nākamajā gada ziņojumā par programmu “Perikls”, ja vien, ņemot vērā Covid-19 pandēmiju, pasākumi tiks īstenoti.

b.2020. gada darba programmā noteikto pasākumu pārskats

Visaptverošs pārskats par programmas “Perikls” pasākumiem, kam līdzekļi piešķirti saskaņā ar 2020. gada darba programmu, ir sniegts I pielikumā. Sīkāks pārskats par šiem pasākumiem tiks sniegts nākamajā gada ziņojumā par programmu “Perikls”, ja vien, ņemot vērā Covid-19 pandēmiju, pasākumi tiks īstenoti.

3.2020. gadā īstenotie pasākumi, kam līdzekļi piešķirti no iepriekšējo Programmas periodu budžeta

2020. gadā tika īstenots viens Komisijas iepirkts pasākums, kam līdzekļi piešķirti no iepriekšējo Programmas periodu budžeta. Iepirktais pasākums bija tehniskas mācības par euro monētu aizsardzību; tās notika Belgradā, Serbijā, 2020. gada 3.–5. martā. Šā pasākuma mērķis bija palielināt izpratni par euro monētu viltošanu Serbijā un kaimiņvalstīs, uzlabot tehniskās spējas Serbijā, kā arī veicināt sadarbību starp Serbiju un Melnkalni un starp Serbiju un ES. Pasākums atspoguļo programmas “Perikls” pastāvīgo prioritāti veicināt labāku reģionālo sadarbību Dienvidaustrumeiropā, lai cīnītos pret valūtas viltošanu.

Covid-19 pandēmijas dēļ kopumā pieci pasākumi, ko plānoja Horvātijas, Bulgārijas, Portugāles un Itālijas kompetentās iestādes un kas tika finansēti 2019. gada uzaicinājuma iesniegt priekšlikumus ietvaros, un kam vajadzēja notikt 2020. gadā, ir pārcelti uz 2021. gadu vai vēlāku laiku. Sīkāks pārskats par šiem pasākumiem tiks sniegts nākamajā gada ziņojumā par programmu “Perikls”, ņemot vērā Covid-19 pandēmiju.

4.Secinājumi un turpmākā rīcība

Programma “Perikls 2020” joprojām ir svarīgs un efektīvs rīks cīņā pret viltošanu. Programma ir pamats pētījumu atbalstīšanai, sadarbības turpināšanai un pilnveidošanai, kā arī paraugprakses apmaiņai starp visiem cīņā pret euro viltošanu iesaistītajiem dalībniekiem. To apstiprina arī tas, ka 2020. gadā tika piešķirti 99,56 % no visa budžeta, atspoguļojot dalībvalstu interesi par programmu un to, ka programmas līdzekļu saņēmēju vidū aizvien palielinās kompetentu valsts iestāžu skaits. Tādējādi līdzekļi, kas piešķirti saskaņā ar 2020. gada darba programmu, atspoguļo programmas starpposma novērtējumā saņemto ieteikumu, proti, veicināt kompetento valstu iestāžu lielāku dalību programmā.

Komisija pastāvīgi informē Ekspertu grupas euro viltošanas jautājumos (ECEG) ekspertus par Programmas atbalstīto pasākumu rezultātiem. 2020. gadā notika divas ECEG sanāksmes. Programma ir ļoti labi saskaņota ar citām attiecīgām Savienības līmeņa programmām un pasākumiem un tos lielā mērā papildina, jo ir veltīta tikai konkrēta organizētās noziedzības veida, proti, euro viltošanas, novēršanai un apkarošanai un pievēršas tikai šim jautājumam. Tādējādi tā papildina Kaimiņattiecību politikas un paplašināšanās sarunu ĢD Tehniskās palīdzības un informācijas apmaiņas (TAIEX) instrumentu, ko visbiežāk izmanto pievienošanās sarunu atbalstam, un Migrācijas un iekšlietu ĢD Iekšējās drošības fonda komponentu “Policija”, kas attiecas uz noziedzības novēršanu un apkarošanu kopumā.

Komisija, Eiropas Parlaments un Padome ir sākuši likumdošanas procedūru, lai turpinātu programmu pēc 2020. gada ar nosaukumu “Perikls IV” nākamās daudzgadu finanšu shēmas ietvaros.

Pamatojoties uz Programmas īstenošanas rezultātiem un ECEG apspriesto jauno apdraudējumu pastāvīgo analīzi, 2021. gadam ir noteiktas šādas prioritātes:

·atbalstīt pasākumus, kuru mērķis ir uzlabot sadarbību starp tām dalībvalstīm, ko īpaši skar viltojumu ražošana un izplatīšana;